Арщ и хабзэр гъащIэм
* * *
Зэхызохыр къыхэIукIыу жэщым,
Куэдрэ сянэм уэрэд къызжиIар.
ЦIыхубз гуэрым, щIигъэхъаеу гущэр,
И бын цIыкIум къыхуриш хъунщ ар.
Жэщ мамырхэм щIылъэм къедэхащIэ
Мазэ нурыр — кIэншэу щIэщыгъуэнщ.
Абы ещхьщи иджыпсту дахащэу
КъэIу гущэкъу уэрэдыр — жьы мыхъун.
* * *
Зы дакъикъэ япэкIэ гущIыхьэу
Гъа сабийр, гуфIэжу дэ долъагъу.
Арщ и хабзэр гъащIэм: зэм допыхьэ,
Зэми додыхьэшхыр дэ, ныбжьэгъу.
Бжейр мэхъу гъатхэм щхъуантIэ, щхьэ баринэ.
Гъуэжьщ ар бжьыхьэм — уэшхыпсыр и нэпсщ.
Ар хэтынущ пцIанэу уэс борэным,
Ар хъужынущ аргуэру щхъуантIэпс!
* * *
И нэр къэплъэжыну мэгугъэ хьэфизыр.
Поплъэ щыхъужынум игъэщэIур узым.
МакIуэ гъуэгурыкIуэ ешар, и псэр пыхуу,
ПIащIэу дыхьэжыну и жьэгу хуабэм, нэхум,
Зи уахъты къэсахэр — псэуну мэгугъэ,
Лей къызылъысахэр — щогугъыр захуагъэм.
Гуауэ щIыIэм хэтым — гуауэр зыщ щIишэчыр:
Быдэу ар мэгугъэ, пщэдей гуфIэжынкIэ.
Хихакъым гугъэр гъащIэм, толъкъуным щIилъафэм —
Нэсыфын къыфIощIыр зыхуеIэ псы Iуфэм…
Зыгъэнэхур гугъэрщ дэ ди жэщхэр махуэу.
Аращ иIэр сыт щыгъуи щIэгъэкъуэну цIыхум.
Согупсыс мычэму: дауэт си гъуэгу гугъум
СызэрехъулIэнур, сщIымыгъуамэ гугъэр?
* * *
— Нэхъ хужь дыдэу щыIэр сыт?
— Нэхъ хужь дыдэр цIыху гуфIэгъуэрщ.
— Сыт нэхъ фIыцIэу дунейм тет?
— ФIыцIэр гуауэрщ, гузэвэгъуэрщ.
— ЦIыхур щыIэ зыпикIуэт?
— Ар, вы бжьакъуэу, егъэш жьыгъэм.
— Iэмал лъэпкъ зимыIэр сыт?
— Псоми къытпэщылъ лIэныгъэрщ.
ЗэзыдзэкIар БИЦУ Анатолэщ.
